ΓΡΑΠΤΗ ΕΡΩΤΗΣΗ E-0148/98 υποβολή: Graham Mather (PPE) προς την Επιτροπή (2 Φεβρουαρίου 1998)

Θέμα: Ελευθέρωση των τηλεπικοινωνιακών υπηρεσιών (τέλη που χρεώνουν οι επικρατέστεροι στην αγορά φορείς εκμετάλλευσης)

Στις 19 Δεκεμβρίου 1997 η Επιτροπή ανακοίνωσε ότι, δυνάμει του άρθρου 86 της Συνθήκης ΕΟΚ και της Οδηγίας 97/33/ΕΚ ((ΕΕ L 199, 26.07.1997, σελ. 32. )), αρχίζει τη διενέργεια έρευνας σχετικά με την πολιτική κοστολόγησης (τήρηση ή όχι της αρχής του προσανατολισμού προς το κόστος) που ακολουθούν κατά την επιβολή των τελών διασύνδεσης οι επικρατέστεροι στην αγορά φορείς εκμετάλλευσης.

Ποιό είναι το χρονοδιάγραμμα της εν λόγω έρευνας και τί μέτρα έχει λάβει η Επιτροπή για την ενημέρωση της κοινής γνώμης σχετικά με τα αποτελέσματα της έρευνας αυτής;

Τί μέτρα προγραμματίζει η Επιτροπή στη φάση αυτή για τη βελτίωση της διαφάνειας κατά τον καθορισμό των τελών (ή άλλης ισοδύναμης μεθόδου κοστολόγησης στο μέλλον);

Απάντηση του κ. Van Miert εξ ονόματος της Επιτροπής (12 Μαρτίου 1998)

Όπως αναφέρει το Αξιότιμο Μέλος του Κοινοβουλίου, η Επιτροπή κίνησε τη διαδικασία έρευνας για το επίπεδο των τιμολογίων των δεσποζόντων φορέων και τον προσανατολισμό τους στο κόστος. Νομική βάση αποτελεί το άρθρο 86 της συνθήκης ΕΚ σχετικά με την κατάχρηση δεσπόζουσας θέσης.

Στις 24 Οκτωβρίου 1997 εστάλησαν επιστολές με τις οποίες ζητείτο η παροχή πληροφοριών, σε φορείς εκμετάλλευσης με έδρα στην Κοινότητα που έχουν ή ενδέχεται να έχουν δεσπόζουσα θέση. Η Επιτροπή έχει λάβει τις πρώτες απαντήσεις και επί του παρόντος τις εξετάζει με τη βοήθεια ανεξάρτητης εταιρείας ελεγκτών.

Στις 19 Δεκεμβρίου 1997 η Επιτροπή εξέδωσε ανακοίνωση τύπου για να πληροφορήσει τον κλάδο και το κοινό. Ανέφερε ότι ο προσανατολισμός των τιμολογίων στο κόστος επιδιώκεται επίσης με την οδηγία 97/33/ΕΚ του Ευρωπαϊκού Κοινοβουλίου και του Συμβουλίου της 30ης Ιουνίου 1997 για τη διασύνδεση στο χώρο των τηλεπικοινωνιών προκειμένου να διασφαλιστεί καθολική υπηρεσία και διαλειτουργικότητα, με εφαρμογή των αρχών παροχής ανοικτού δικτύου (ΟΝΡ) ((ΕΕ L 199 της 26.7.1997. )) και ότι για τον λόγο αυτό οι δύο προσεγγίσεις πρόκειται να συντονισθούν. Οι δύο διαδικασίες διαφέρουν από νομική άποψη. Ενώ η νομοθεσία για τον ανταγωνισμό ισχύει απευθείας για τους τηλεπικοινωνιακούς φορείς, η οδηγία για τη διασύνδεση απαιτεί από τις εθνικές ρυθμιστικές αρχές του τηλεπικοινωνιακού τομέα να εξασφαλίσουν ότι οι φορείς εκμετάλλευσης με σημαντική ισχύ στην αγορά θα χρησιμοποιούν τέλη για την εθνική και τη διεθνή διασύνδεση που θα είναι προσανατολισμένα στο κόστος.

Σήμερα,το Ηνωμένο Βασίλειο αποτελεί το μόνο κράτος μέλος που δημοσιεύει διεθνή τέλη. Οι περισσότεροι φορείς εκμετάλλευσης και οι ρυθμιστικές αρχές θεωρούν ότι τα τέλη αποτελούν επιχειρηματικά απόρρητα, καθόσον δεν είναι μόνον το αποτέλεσμα της εφαρμογής κατευθυντηρίων γραμμών που καθορίστηκαν σε διεθνές επίπεδο από τη Διεθνή Ένωση Τηλεπικοινωνιών (ΙΤU) αλλά και εμπορικών διαπραγματεύσεων. Η Επιτροπή αντιμετωπίζει θετικά τις σημερινές συζητήσεις στα πλαίσια της ITU που επιδιώκουν την αναμόρφωση του συστήματος των τελών αλλά δεν είναι ακόμη σε θέση να γνωρίζει αν θα αρθεί το απόρρητο των διεθνών τελών. Στη φάση αυτή η Επιτροπή δεν έχει αναλάβει πρωτοβουλίες για να ζητήσει τη δημοσίευση των τελών εντός της Κοινότητας.

Όπως σωστά προτείνει το Αξιότιμο Μέλος του Κοινοβουλίου, στο εσωτερικό της Κοινότητας τα διεθνή τέλη πρέπει να αντικατασταθούν σε μεγάλη έκταση, από άλλους μηχανισμούς τιμών που θα βασίζονται στη διασυνοριακή διασύνδεση. Η κοινοτική νομοθεσία απαιτεί από τους φορείς εκμετάλλευσης που διαθέτουν σημαντική ισχύ στην αγορά να δημοσιεύουν τα τέλη διασύνδεσης που καλύπτουν τη διασύνδεση τόσο σε εθνικό όσο και διασυνοριακό επίπεδο με τιμές που είναι προσανατολισμένες στο κόστος. Η σύσταση της Επιτροπής για την τιμολόγηση της διασύνδεσης ((COM (98) 50 τελικό. )), που απαιτεί τούτο, παρουσιάζει τα τέλη διασύνδεσης στα κράτη μέλη. Τα προσανατολισμένα στο κόστος τέλη διασύνδεσης που έχουν δημοσιευθεί μέχρι σήμερα είναι σημαντικά χαμηλότερα από τα αντίστοιχα διεθνή τέλη. Τα εν λόγω χαμηλότερα τέλη θα πρέπει να έχουν ως συνέπεια ουσιαστικά μικρότερες τιμές για τις ενδοκοινοτικές τηλεφωνικές κλήσεις.